25.5.2023
SK
Úradný vestník Európskej únie
C 184/111
3.5.
Súčasná kríza ťažko zasiahla používateľov hnojív, najmä poľnohospodárov obrábajúcich ornú pôdu a odborníkov na zmiešanú rastlinnú a živočíšnu výrobu, ktorí predstavujú 62 % výdavkov na hnojivá v EÚ a 69 % spotreby dusíka v EÚ (3).
Čelia nedostatku peňazí na nákup hnojív pred zberom úrody, ako aj rýchlejšiemu nárastu nákladov ako cien, keďže vysoké ceny poľnohospodárskych výrobkov možno nevyvážia účinok vyšších cien hnojív a ďalších poľnohospodárskych vstupov (4).
Cielená podpora používateľov hnojív preto môže pomôcť riešiť krízu dočasným krízovým rámcom štátnej pomoci EÚ.
3.6.
Rozpočet však má značné obmedzenia a priority medzi sebou súťažia o financovanie, napríklad o podporu s využitím poľnohospodárskej rezervy EÚ vo výške 450 miliónov EUR na rozpočtový rok 2023.
Ani financovanie takýchto opatrení prostredníctvom národných strategických plánov SPP nie je vhodnou možnosťou, lebo boli schválené len nedávno a ich zmena by trvala dlho.
Použitie štátnej pomoci ako alternatíva je spojené s obmedzeniami štátnych rozpočtov i s rizikom výrazného narušenia hospodárskej súťaže medzi poľnohospodármi z rôznych členských štátov.
To dokazuje skutočnosť, že zatiaľ len tri členské štáty zaviedli schémy pomoci určené na nákup hnojiva poľnohospodármi s celkovým rozpočtom 855 miliónov EUR.
3.7.
EHSV sa domnieva, že nápravné opatrenia na zlepšenie fungovania trhu EÚ s hnojivami sú teda vhodnejšie a nákladovo efektívnejšie pre daňovníkov.
Takéto núdzové dočasné opatrenia by sa mali zameriavať na dodávku hnojív aj ceny v Európe tým, že sa zjednoduší dovoz a hospodárska súťaž.
Niektoré spoločnosti vyrábajúce hnojivá zvyšujú svoj zisk v mimoriadne veľkom rozsahu: tomuto odvetviu je potrebné adresovať pozitívne a strategické posolstvo, ak chceme, aby tieto prostriedky využili na investovanie do európskych tovární a zvýšenie miery samostatnosti, čo je cena za našu nezávislosť.
3.8.
V nadväznosti na návrh Komisie zo 17. júla 2022 sa nariadením Rady (EÚ) 2022/2465 z 12. decembra 2022 (5) stanovilo dočasné pozastavenie uplatňovania dovozných ciel na močovinu a amoniak (s výnimkou dovozu z Ruska a Bieloruska).
EHSV toto rozhodnutie víta vzhľadom na to, že okrem partnerov, ktorí už majú s EÚ dohody o voľnom obchode (napríklad severoafrické krajiny), bude mať toto pozastavenie pozitívny vplyv na ďalšie významné zdroje dovozu (napríklad USA, krajiny Strednej Ázie a Perzského zálivu).
Nariadenie však nadobudlo účinnosť prineskoro, aby malo účinok v sezóne 2022/2023, keďže väčšina dovozu močoviny už bola doručená alebo objednaná za prudko rastúce ceny, pričom Rada obmedzila platnosť nariadenia na obdobie šiestich mesiacov namiesto pôvodných dvoch rokov.
EHSV odporúča Komisii a Rade, aby predĺžili platnosť nariadenia na nasledujúcu sezónu a rozšírili ho na všetky hnojivá na báze dusíka a fosforu, keďže by to podporilo dostupnosť prostredníctvom diverzifikácie dodávok, ako aj znížilo domáce ceny hnojív v EÚ.
3.9.
Urýchlene treba vykonať aj ďalšie opatrenia na riešenie fungovania trhu EÚ s minerálnymi hnojivami, pokiaľ ide o logistiku a reguláciu, vrátane i) stimulovania poľnohospodárov a distribútorov hnojív, aby vykonávali skoré nákupy a riadili cenové riziká; ii) zjednodušenia logistiky pri dovoze do prístavov v prípade plavidiel prepravujúcich hnojivá a vnútrozemskej cestnej nákladnej prepravy; iii) zjednotenia vnútroštátnych výkladov týkajúcich sa dodávateľov hnojív, pokiaľ ide o sankcie proti Rusku; iv) umožnenia dočasnej flexibility v nariadeniach EÚ vrátane nariadenia REACH, právnych predpisov v oblasti dopravy a nariadenia o produktoch na hnojenie.
3.10.
Európska komisia by v nadväznosti na technické návrhy svojho Spoločného výskumného centra (6) mala rýchlo navrhnúť legislatívne opatrenia umožňujúce bezpečné používanie spracovaného maštaľného hnoja nad rámec prahových hodnôt stanovených pre pásma ohrozené dusičnanmi v smernici o dusičnanoch (RENURE), čím sa dosiahne vyššia úroveň nahradenia syntetických hnojív.
Až do zavedenia tejto novej prahovej hodnoty EHSV odporúča, aby sa pre všetkých poľnohospodárov v EÚ zaviedla súčasná maximálna prahová hodnota 170 jednotiek organického dusíka na hektár za rok.
Strednodobé domáce opatrenia 3.11.
Ako sa uvádza v správe o strategickom výhľade za rok 2022 (7), EHSV odporúča znížiť závislosť EÚ od dovozu krmív, hnojív a iných vstupov a navrhuje vymedziť otvorenú strategickú autonómiu uplatňovanú na potravinové systémy založené na výrobe potravín, pracovnej sile a spravodlivom obchode s celkovým cieľom zaistiť potravinovú bezpečnosť pre všetkých občanov EÚ prostredníctvom zdravých, udržateľných, odolných a spravodlivých dodávok potravín.
(3) (4) (5) (6) (7)
Zdroj: FADN, 2017.
Pre predstavu: cena dusičnanu amónneho vo Francúzsku v novembri 2022 bola o 203 % vyššia ako úroveň z januára 2021.
Naproti tomu cena za pšenicu na mletie za rovnaké obdobie vzrástla o 45 %.
Zdroj: La Dépêche Le Petit Meunier.
https://eur-lex.europa.eu/legal-content/SK/TXT/HTML/?uri=CELEX:32022R2465.
https://publications.jrc.ec.europa.eu/repository/handle/JRC121636.
https://www.eesc.europa.eu/sk/our-work/opinions-information-reports/opinions/strategic-foresight-report-2022 (Ú. v.
EÚ, s. 18).